**A 2013.02.03-2013.03.02. közötti angliai szakmai gyakorlat második 2 hetének tapasztalatai**

1. Utazás
Kiutazásom a szakmai gyakorlat félidejében a monitoring látogatással egy időben történt. Az utazás jól szervezett volt, semmi rendkívüli esemény nem történt. A déli órákban érkeztünk meg Portsmouthba. Egy rövid séta után találkoztunk a külföldi partnerrel (Training Vision) annak központjában, ahol ők beszámoltak az eddigi tapasztalatokról, és egyeztettük a következő 3 nap szakmai programját is. Közben Szalai András kollégám átadta részemre a csoporttal kapcsolatos dokumentációt, és az egyéb rendelkezésére álló információkat (gyakorlati helyek, szállások, térképek, repülőjegyek, stb).
2. Monitoring
A monitoring látogatás 4 napot érintett (febr.15-18). Már a kiérkezésünk napján meglátogattunk egy gyakorlati helyet (Hotel Hilton), ahol két tanulónk dolgozott. Bepillantást nyerhettünk egy színvonalas szálloda mindennapi életébe és megbizonyosodhattunk arról, hogy tanulóink ebben a környezetben is megállják a helyüket. Gyakorlati felelősüktől érdeklődésünkre pozitív válaszokat kaptunk, nevezett tanulókkal kapcsolatban nem merültek fel problémák.

A következő nap szakmai kirándulással telt. Külföldi partnerünk – szűkös anyagi lehetőségeinket is figyelembe véve – magas színvonalú kirándulást szervezett a csoportnak Londonba. Külön kiemelném csoportkísérőnk Tania Kancheva lelkiismeretes munkáját, aki felkészülten és mindig mosolyogva mutatta be Londont a csoportnak.

A monitoring harmadik napján egy hajókiránduláson vettünk részt a közeli Wight szigetre. A tanulók egy része a gyakorlati munkahelyén dolgozott, ők későbbi időpontokban beosztásuktól függően vettek részt vagy ugyanezen hajóúton, vagy a város jelképének számító Spinnaker Tower látogatásán. A program részeként valamennyi tanuló megkóstolhatta a híres fish and chipset, vagy brunchot.

Az ellenőrző látogatás utolsó napján további gyakorlati helyeket látogattunk meg. Valamennyi helyen meggyőződhettünk arról, hogy tanulóink megfelelő munkahelyeken dolgoznak, és valamennyi helyről pozitív visszajelzést kaptunk tanulóink munkájáról.

1. Szálláshelyek

A tanulók elszállásolása helyi családoknál történt, általánosságban elmondható, hogy jó szálláshelyekre kerültek. A Training Vision régóta együttműködik ezekkel a családokkal. Nyelvi fejlődésük szempontjából mindenképpen előnyös volt ez a választás, hiszen így a diákok rá voltak „kényszerítve” az idegen nyelv használatára nem csak a gyakorlati helyeken, hanem a szálláshelyeken is. A korábbi németországi gyakorlat során a tanulók a gyakorlati helyeiken laktak, így a munkaidő leteltével csak egymással beszélgettek, itt viszont megismerhették az ottani életkörülményeket, embereket, szokásokat.

A családok általában szinte családtagként kezelték a tanulókat. Együtt étkeztek, beszélgettek, mostak rájuk, és leteremtették őket, ha esetleg túl későn értek haza.

A diákok részéről két dologgal kapcsolatban merültek fel problámák:

Többen sérelmezték szobájukban az alacsony hőmérsékletet. Ebben általában igazuk is volt, sőt néhány tanuló meg is betegedett. Megjegyzendő azonban, hogy ott általában ritkán kapcsolják be a fűtést, alacsonyabb hőmérsékleten élnek, más a hőérzetük az embereknek. A tanulók egy része kérésre hősugárzó készüléket kapott és nem volt ilyen gondjuk, egy-két esetben azonban nem sikerült orvosolni a problémát.

A másik problémás dolog az ellátás volt. Az angol konyha mértékletesebben használja a fűszereket, mint a magyar, kíméletesebb ételkészítési eljárásokat alkalmaznak, más nyersanyagokat használnak fel. Ez több tanuló számára kellemetlen volt, nem ízlett nekik a feltálalt étel. Ez természetesen nem róható fel a családoknak, hiszen az étel minőségével nem volt probléma, csak egyszerűen a tanulók a hazai ízekhez vannak szokva.

Saját szálláshelyem kiváló volt. A háziasszony gyönyörű szobát bocsátott rendelkezésemre. Volt vezeték nélküli internet (ez Németországgal ellentétben nagyon megkönnyítette a tanulókkal való kapcsolattartást). Az étkezés megfelelő volt és bőséges. A szoba reggelre ugyan kicsit lehűlt, de megfelelő öltözködés mellett ez nem okozott gondot.

1. A külföldi partner

A Training Vision valamennyi munkatársa kedves és segítőkész volt, csak pozitívan tudok nyilatkozni róluk. Bármilyen probléma merült fel, segítettek annak megoldásában. Munkaidőben bármikor bemehettem a központi irodába, ahol internet, konyha és szükség esetén telefon is rendelkezésemre állt. A két hét során minden hétköznap néhány órát az irodában töltöttem, és mindig kedvesen, szolgálatkészen fogadtak. Össze sem lehet hasonlítani a korábbi németországi gyakorlattal. Minden hét zárásakor ellenőrizték a tanulók haladási naplóját, szükség esetén segítettek annak kitöltésében.

1. A gyakorlati helyek

Minden gyakorlati munkahely Portsmouth városban volt. Ez megkönnyítette a tanulók egymással történő kapcsolattartását, valamint én is bármikor ellenőrizhettem valamennyi diák munkáját. Minden gyakorlati helyet végiglátogattam, és véleményem szerint a kitűzött cél teljesítésére alkalmasak voltak. 3 tanuló egyedül dolgozott a gyakorlati helyén 3 gyakorlati helyen tanulópárok voltak, és egy gyakorlati hely 3 tanulót foglalkoztatott. (Ez csak a gyakorlati idő második felében történt így, a gyakorlat elejéhez képest gyakorlati hely-váltásokra került sor, általában nyelvi problémák miatt).

Minden gyakorlati helyen kedvesen fogadták a tanulókat, és megértőek voltak az esetleges nyelvi nehézségek, egészségügyi gondok vonatkozásában. Érdeklődésemre minden gyakorlati helyen tájékoztattak, hogy nem volt probléma a tanulókkal, jól dolgoznak, sőt több helyen azt jelezték, hogy a későbbiekben szívesen visszavárják őket munkatársként is.

1. Összegezve: Az angliai gyakorlat kitűnő tapasztalatszerzési lehetőség volt minden tanulónak. A gyakorlatot alapos és gondos szervezés jellemezte a külföldi fél részéről is. A felmerülő problémákat gyorsan, határozottan és gördülékenyen oldották meg. A gyakorlati helyek színvonala és hozzáállása megfelelő volt. A csoport tagjait és kísérőit – ellentétben a Türingiában lezajlott gyakorlattal - nem munkaeszközként és bevételi forrásként, hanem emberként kezelték. A tanulók mindannyian pozitív élményekkel tértek haza. Kérdésemre, hogy ki szeretne majd visszatérni Portsmouthba akár látogatóként, akár dolgozni 12 tanulóból 12 jelentkezett.
2. Résztvevők

|  |  |
| --- | --- |
| 1. | Szabó Péter |
| 2. | Repka Dániel |
| 3. | Gombos Róbert |
| 4. | Pándi Mónika |
| 5. | Oláh Attila |
| 6. | Nagy Tímea |
| 7. | Veréb Tímea |
| 8. | Botos Alexandra |
| 9. | Szilvási József |
| 10. | Varga Gábor |
| 11. | Urbán Henrietta |
| 12. | Szabadka Eszter |